再和仲晦監簿
作者：劉克莊
朝代：宋

paragraphs: 少狂藴奇志，探索刪畫前。
安能一措辭，何止三絕編。
俚音和薰風，短夢游鈞天。
竟無魚水分，姑了螢雪緣。
北扉失脚墮，南窗抱膝眠。
寧爲英雄笑，不受兒女憐。
徐侯金閨彥，歲晚鐵硯穿。
掊擊羣疑亡，發藥沉疴痊。
鯨浪怒噴薄，蟻封妙回旋。
精博昔騎省，奇逸今師川。
望古多慷慨，感時嘗憂悁。
肯羨蕭芥榮，甘保樗櫟年。
君有論絕交，吾無書辨顛。
倡和誑饑腹，聊與好事傳。